C 342/210
SK
Úradný vestník Európskej únie
6.9.2022
Štvrtok 17. februára 2022
103. zdôrazňuje potrebu pokračujúcej angažovanosti a dialógu medzi EÚ a všetkými zainteresovanými stranami v prijímajúcich krajinách, najmä organizáciami občianskej spoločnosti a odborovými zväzmi, ako aj ďalšieho zlepšovania transparentnosti a monitorovania s cieľom zabezpečiť, aby systém VSP splnil svoj cieľ udržateľného rozvoja a dobrej správy vecí verejných;
Digitálne technológie
104. zdôrazňuje dôležitú úlohu, ktorú zohrávajú digitálne technológie, najmä počas pandémie ochorenia COVID-19; kladie dôraz na to, že tieto technológie sa budú v období po skončení pandémie uplatňovať na celom svete aj naďalej a že by sa mali primerane regulovať, aby sa využili ich silné stránky a zároveň zabránilo akémukoľvek nepriaznivému vplyvu na ľudské práva; zdôrazňuje predovšetkým význam účinných záruk pre právo na súkromie a ochranu údajov v rámci systémov hromadného dohľadu súvisiacich so zdravím a ich primeraného využívania, ktoré by malo byť tiež časovo obmedzené; poukazuje na zrejmé riziká nevhodného využívania techník sledovania proti obhajcom ľudských práv, opozičným predstaviteľom, novinárom, občianskej spoločnosti a iným, v neposlednom rade preto, že takéto technológie predstavujú vážnu prekážku pre ochranu ľudských práv, riziko pre súkromie a slobodu prejavu a vážnu hrozbu pre demokratické inštitúcie; vyzýva EÚ, aby urýchlene vypracovala pevný regulačný rámec v tejto oblasti s cieľom zaručiť, že používanie týchto technológií bude v súlade s medzinárodnými normami v oblasti ľudských práv; vyzýva EÚ a jej členské štáty, aby zaistili plnohodnotnú náležitú starostlivosť v oblasti ľudských práv a riadnu kontrolu vývozu európskych sledovacích technológií a technickej pomoci; vyzýva EÚ a jej členské štáty, aby spolupracovali s vládami tretích krajín s cieľom skoncovať s represívnymi legislatívnymi praktikami v oblasti kybernetickej bezpečnosti a boja proti terorizmu; vyzýva EÚ, aby vyvinula iniciatívu na podporu okamžitého globálneho moratória na predaj, transfer a používanie technológie spyware;
105. berie na vedomie výhody, ktoré prináša zvýšená miera používania umelej inteligencie, zdôrazňuje však, že technológie sa musia vyvíjať, zavádzať a používať pod zmysluplným dohľadom človeka, pri plnej transparentnosti a so zaistením zodpovednosti a nediskriminácie, najmä s cieľom predísť zaujatosti pri automatizovaných rozhodnutiach a porušovaniu ochrany údajov;
106. zdôrazňuje významnú úlohu sociálnych platforiem pri presadzovaní slobody prejavu a slobody organizovať sa, no zdôrazňuje potrebu primeraných záruk, ktoré na jednej strane zabránia manipulácii alebo neodôvodnenému obmedzovaniu či opravovaniu obsahu používateľov vrátane automatizovanej cenzúry a na strane druhej šíreniu nenávistných prejavov, falošných správ, dezinformácií a úmyselne škodlivého obsahu; vyzýva EÚ, aby navrhla spôsoby, ako uľahčiť prácu obhajcov ľudských práv na internete a presadzovať uznanie myšlienky, že diskusia o ľudských právach by sa za každých okolností mala podporovať a chrániť; víta prijatie nových pravidiel EÚ týkajúcich sa kontroly vývozu, sprostredkovania, technickej pomoci, tranzitu a transferu položiek s dvojakým použitím;
107. zdôrazňuje, že demokracia čelí rastúcim hrozbám prostredníctvom skrytého financovania zo zahraničia, dezinformácií a iného zasahovania na internete, a zdôrazňuje skutočnosť, že v autoritárskych štátoch je internet a kybernetický priestor často jedinou oblasťou bez štátnej kontroly a cenzúry obhajcov ľudských práv, slobodných médií a prodemokratickej opozície; vyzýva Komisiu a Radu, aby posilnili reakciu EÚ a usilovali sa o zavedenie medzinárodných bezpečnostných opatrení, pokiaľ ide o dezinformácie, kybernetické útoky a iné hybridné hrozby zo strany nepriateľských zahraničných aktérov, ktorí sa snažia oslabiť odolnosť spoločnosti a demokratické procesy v celej EÚ, v našom susedstve a mimo neho; zdôrazňuje potrebu väčšej verejnej podpory, čo sa týka výskumu nových spôsobov boja proti šíreniu falošných správ;
Trest smrti, mučenie a iné formy zlého zaobchádzania
108. opätovne vyjadruje svoj rázny nesúhlas s trestom smrti vzhľadom na jeho krutú a nezvratnú povahu a vyzýva EÚ, aby zintenzívnila svoje úsilie o presadenie jeho všeobecného zrušenia; zdôrazňuje, že v roku 2020 sa objavil pozitívny trend smerujúci k moratóriu na popravy s cieľom úplne zrušiť trest smrti, pričom 123 štátov hlasovalo za rezolúciu Valného zhromaždenia OSN na túto tému; je však mimoriadne znepokojený dramatickým nárastom počtu popráv v niektorých krajinách; naliehavo žiada EÚ a jej členské štáty, aby obhajovali zrušenie trestu smrti na všetkých medzinárodných fórach a zasadzovali sa za čo najširšiu podporu tejto pozície;